ትራምፕ ደቡብ ኮሪያን ሊጎበኙ ነው
የአሜሪካው ፕሬዚዳንት ዶናልድ ትራምፕ  በቀጣዩ ሰኔ ደቡብ ኮሪያን ሊጎበኙ መሆኑ ተገለጸ፡፡የጉብኝታቸው አላማም ከደቡብ ኮሪያው መሪ ሙን ጃ ኢን ጋር በሰሜን ኮሪያ የኒውክሌር መርሃ ግብር ዙሪያ ለመወያየት እንደሆነ አልጀዚራ ዘግቧል፡፡ከሁዋይት ሃውስ የወጣው መረጃ እንደሚያመለክተው ከሆነ ትራምፕ ከፕሬዚዳት ሙን ጋር ከመከሩ በኋላ በግሩፕ 20 አገራት ውይይት ለመሳተፍ ወደ ጃፓን ኦሳካ ያቀናሉ፡፡ትራምፕና ሙን በውይይታቸው በሰሜን ኮሪያ ኒውክሌር ዙሪያ ቁርጥ ያለ አቋም ለመያዝ ያቀዱ ሲሆን ለጉዳዩ የመጨረሻ እልባት ለማበጀትም ቆርጠዋል፡፡በትራምፕና በሰሜን ኮሪያው መሪ ኪም ጆንግ ኡን መካከል ባለፈው የካቲት ወር በሃኖይ  ሊካሄድ የነበረው ውይይት ከተሰረዘ በኋላ ትራምፕና ሙን ሲገናኙ ይህ ለሁለተኛ ጊዜ መሆኑ ነው፡፡ፕሬዚዳንት ሙን የኒውክሌር ታጣቂዋ ሃገር መሪ ኪም እና ትራምፕ ፊት ለፊት ተገናኝተው እንዲወያዩ ሁኔታዎችን ሲያመቻቹ የቆዩ ሲሆን ሁለቱ መሪዎች በሲንጋፖር ተገናኝተው እንዲወያዩም ጉልህ ድርሻ ነበራቸው፡፡በሲንጋፖር በተደረገው ውይይትም ሰሜን ኮሪያ የኒውክሌር መርሃ ግብሯን በሂደት ለማቋረጥ ከስምምነት ላይ የተደረሰ ሲሆን ስምምነቱ በሁለቱ መሪዎች ፊርማ ተቋጭቶም ነበር፡፡ይሁን እንጂ ፒዮንግ ያንግ አሜሪካ በደቡብ ኮሪያ የጀመረችውን የኒውክሌር መርሃ ግብር እንደምታቋርጥ እና በቀጣናው ያሰፈረችውን 28 ሺህ 500 ወታደሮቿን እንደምታስወጣ በስምምነቱ መካተት ሲገባው አልተካተተም በማለቷ የሁለቱ ሃገራት ግንኙነት ዳግም ሊደፈርስ ችሏል፡፡ይህም በትራምፕና ኪም መካከል በሃኖይ ሊካሄድ የነበረው ውይይት እንዳይካሄድ እንደ አንድ ምክንያት ይጠቀሳል፡፡አሁን ግን ትራምፕ ከደቡብ ኮሪያው መሪ ጋር በመወያየት ለጉዳዩ የመጨረሻ እልባት ለመስጠት በቀጣይ ወር ቀጠሮ ይዘዋል፡፡